"Slim sitplek" hou van deel | Maroela Media
In ontwikkelde lande is die toegang tot internet iets wat as vanselfsprekend aanvaar word: jy loop in die straat en jou foon kan aan verskeie internetverbindings koppel. In 'n land soos Suid-Afrika is toegang tot die internet egter nog 'n luukse wat die meeste mense nie kan bekostig nie.
'n Oulike inisiatief deur Public Access Consulting is onlangs in Maboneng in Johannesburg van stapel gestuur. Die "isabelo Smart Bench" verskaf sitplek vir die gemeenskap en gratis internettoegang. Verbruikers kan hul selfone by die bankie herlaai en 'n battery-aangedrewe lig is ook geïnstalleer as die "slim sitplek" in die aand benut wil word. Wat die projek so uniek maak, is dat isabelo met sonkrag werk.
Die naam "isabelo" beteken "om te deel" in Zoeloe. Dis nogal gepas vir dié uitvindsel, want die doel van die projek is om mense bymekaar te bring sodat 'n sitplek én idees gedeel kan word.